སྙན་ངག་འདི་ནི་ཞང་ཞུང་བས་མཁས་མཆོག་དཎྜཱིའི་སྙན་ངག་མེ་ལོང་མའི་ལུགས་སྲོལ་དང་མཐུན་པར་སྒྲ་དང་དོན་གྱི་རྒྱན་རྨད་དུ་བྱུང་བ་ཤ་སྟག་གིས་སྤྲས་ཏེ་བརྩམས་པ་ཞིག་ཡིན་ལ།སྙན་ངག་གི་ཚིག་རྒྱན་མང་པོ་ལྟ་ན་སྡུག་པའི་དཔེར་བཀོད་དེ་དོན་གྱི་བྱུང་བ་བརྗོད་པའི་སྙན་ངག་ཡིན་པས།རྩོམ་རིག་གི་རྗོད་བྱེད་ཚིག་གི་སྒྱུ་རྩལ་ཁྱད་ཆོས་མངོན་ཡོད་པར་མ་ཟད།མངོན་བརྗོད་ཀྱིས་བཅིངས་པ་ཤས་ཆེ་ཞིང་ཚིག་སྦྱོར་ལེགས་པ།སྙན་ཆ་ལྡན་པའི་ཁྱད་ཆོས་ཀྱིས་ཕྱུག་པ་རེད།སྙན་ངག་མེ་ལོང་མའི་རྒྱན་བཀོད་དེ་དཔེ་ཧ་ཅང་གསོན་ཉམས་ལྡན་པའི་ངང་ནས་བརྗོད་བྱའི་དོན་མཚོན་པར་བྱས་ཡོད་པ་ནི།དཔེར་ན།རང་མགོ་ལྔ་པ་ཟུང་གིས་ནི།།མཐའ་མར་ལྔ་པ་ཉིད་འོས་ཞེས།།དར་དིར་ཅོལ་ཆུང་སྒྲོགས་བཞིན་དེས།།བྲང་ནི་འཛིན་མའི་ཐོ་བ་བྱས།།ཞེས་པའི་ཤོ་ལོ་ཀ་འདིའི་བརྗོད་བྱའི་དོན་ནི་མགྲིན་བཅུར་ལྷ་ཆེན་གྱིས་གཡོ་ཟོལ་གྱི་སྦྱོར་བ་བཤམས་ཏེ་རྟ་མགོ་མ་བཅད་ཀྱི་བར་དུ་མི་འཆི་བའི་དངོས་གྲུབ་གནང་བས།རང་ཉིད་ཀྱི་མགོ་བོ་ལྔ་ཟུང་བཅུ་ཡོད་པ་འདི་དག་གིས་ནི་མཐའ་མར་ལྔ་ལམ་དུ་འགྲོ་བ་ཉིད་འོས་པ་མཚོན་ནོ་ཞེས་བསྒྲགས་པ་དང་འདྲ་བར་ལྷ་ཆེན་ལ་ལགས་སོ་ཞེས་སོགས་ཀྱི་ཚིག་གིས་གཏང་རག་འབུལ་བའི་ཅོལ་ཆུང་གི་གཏམ་གྱི་སྒྲ་དར་དིར་དུ་སྒྲོགས་བཞིན་པ་དེས་རང་གི་བྲང་ནི་འཛིན་མ་སྟེ་ས་གཞི་རྡུང་བྱེད་ཀྱི་ཐོ་བ་ལྟར་བྱས་ནས་ལྷ་ཆེན་པོ་ལ་ཕྱག་མང་དུ་འཚལ།འདིར་ཤོ་ལོ་ཀ་ཕྱེད་སྔ་མ་གཉིས་ནི་མཆོག་མིན་ངེས་བསྟན་གྱི་རྒྱན་ཡིན་ལ།མཆོག་ཏུ་གྱུར་བ་མ་ཡིན་པའི་དོན་མཚོན་བྱེད་ཀྱི་དཔེ་སྔོན་དུ་བཀོད་ནས་དེས་མཚོན་པའི་དོན་ལ་ངེས་བསྟན་གསལ་བྱེད་ཀྱི་སྒྲ་སྦྱར་བ་ཞིག་ཡིན།